Vonast er til að fjöldi íbúa Mariupol í Úkraínu verði fluttur úr borginni um helgina. Rússneskir hermenn hörfa nú hratt frá Kænugarði og öðrum borgum í norðurhluta landsins.
Alþjóðaráð Rauða krossins gerir aðra tilraun í dag til þess að flytja fólk frá Mariupol í Úkraínu. Fyrri tilraun í gær tókst ekki vegna sprengjuárása Rússa. Fyrrverandi saksóknari í stríðsglæpum hefur skorað á alþjóðadómstólinn að gefa út handtökuskipun á Vladimír Pútín .
Alþjóðaráð Rauða krossins reyndi í gær að koma neyðaraðstoð til Mariupol ásamt því að koma fólki út úr borginni. Það tókst ekki vegna árása Rússa. Í morgun lagði bílalestin af stað aftur frá Zaporizhzhia áleiðis til Mariupol til að gera aðra tilraun. Talsmaður Rauða krossins vildi ekki veita frekari upplýsingar um stöðuna.
Þá sagði ráðgjafi forsetans í sjónvarpsviðtali í morgun að sendinefndir Úkraínu og Rússlands, sem hafa fundað í Istanbúl í Tyrklandi undanfarna daga, hafi náð samkomulagi um að gera þessa brottflutninga mögulega, og að góðra frétta væri að vænta um helgina um brottflutning fólks frá Mariupol. Um tvö þúsund manns komust frá borginni í gær með aðstoð stjórnvalda, en óljóst er hvað tekur við hjá þeim.
Hér er einn flóttamannanna spurður hvort að það sé möguleiki að hann snúi aftur til Mariupol. Hann segir það ólíklegt - borgin sé ekki til lengur.
Þá tilkynntu úkraínsk stjórnvöld í morgun að rússneskir hermenn hörfuðu nú hratt frá höfuðborginni Kænugarði og Chernigiv í norðurhluta landsins. Ljóst sé að Rússar ætli sér að beita öðrum aðferðum og leggja meiri áherslu á austur- og suðurhluta landsins. NATO hefur lýst því yfir að Rússar muni líklega auka árásir sínar í þessum landshluta.
Carla Del Ponte, sem var saksóknari í málum tengdum stríðsglæpum í Rúanda og fyrrum Júgóslavíu, skoraði í morgun á Alþjóðadómstólinn að gefa út handtökuskipun á hendur Vladimír Pútín Rússlandsforseta. Pútín væri stríðsglæpamaður og þetta myndi senda skýr skilaboð um að rannsókn stæði yfir. Slíkt myndi ekki þýða að Pútín verði handtekinn, en það myndi hins vegar gera honum ókleift að yfirgefa Rússland.

Vonast er til að fjöldi íbúa Mariupol í Úkraínu verði fluttur úr borginni um helgina. Rússneskir hermenn hörfa nú hratt frá Kænugarði og öðrum borgum í norðurhluta landsins.